Nietzsche a Zena
Friedrich Nietzsche, autô de Zarathustra, da Genealogia da morale e de tante atre oeuvie che ne fan un di ciù gren filosofi da sö epoca, o l' ha passou diverso tempo da so vitta a Zena. In particolâ o l'arrivava in çittæ o 9 novembre 1880. In te l'inverno succescivo o finiva de scrive Aurora, libbro ideou a Venessia in ta primaveia do mæximo anno. In te unna lettia a Peter Gast do 24 frevä 1881 o Nietzsche o scriveiva, a propoxito de Aurora, che i mæ trei patroin zeneixi Combo, Mazzin e Paganin gh'han collaborou, o a-o meno mi g'ho questa imprescion. O filosofo o viveiva alloa in sce a montä de Battistinn-e. Tütti i giorni o camminava fin a Sturla dove in sce i scöggi o riportava in sce pappë i sö penscëi. L'aspetto, o moddo de fä, o stile modesto de vitta, l'aia meditativa aveivan portou e gente do popolo a daghe o nomiagio de o santo. Doppo a stæ, passä in Svissera, Nietzsche o tornava a Zena l' autunno succescivo, ripartindone a marso 1882, in nave, pe Mescinn-a. Atro soggiorno zeneize dao 18 novembre 1882: ma a ciù parte de questo inverno Nietzsche o a trascoriva a Rapallo, che alloa o l'ea un poviou paise de pescuei. L'autunno 1883, da Zena o passa a Nissa, in çerchia de un clima ciù bon, scrivendo, sempre a l'amigo Gast: ecco perchè ho dæto l'addio ä mæ cä çittæ do Combo... ho piggiou allogio...in Nissa vegia, coscì...pä de trövase in te un sobborgo de Zena. In te l'autunno 1886 gh'è un breve soggiorno a Zena e ä Rüa de Camoggi. Sempre in te unna lettera a Gast, do 7 arvï 1888, lezzemmo che A Zena...çinque o sei posti prediletti...de un'incomparabile pallida nobiltæ, molto molto superioî a quello che ofre a Costa Azura. … e quande un o va a Zena l'è comme se ogni votta o fîse riescìo a evadde da lê mæximo...Mai ho sentio l'annimo traboccante de gratituddine comme in te questo mæ pellegrinaggio attraverso Zena.
lij_Latn lij_Latn